John Stuart Mill

"Ce tan poca osa es noncomun aora marca la peril xef de la eda".


**John Stuart Mill** ia nase 20 maio 1806 en London. Sua padre ia es James Mill, un istoriste, filosofiste, e teoriste sosial. Sua madre ia es Harriet Barrow, e lo pare ce el ave cuasi no influe sur John. Sura padre ia deside ce el ta usa la prinsipes de utilitarisme e asosisme (con la consulta de sua bon ami, Jeremy Bentham) per educa John "siensal".

Lo ia pare prosede bon: John ia comensa aprende elinica a tre anios, latina a oto anios. A 14 anios, el ia studia franses, matematica, e cimica en Frans. A 16 anios, el ia comensa labora como un notario per sua padre a Casa de India, la xeferia de la Compania de India Este. Par 18 anios, John ia es publicinte articles sur la filosofia de utilitarisme.

Ma, a 20 anios, el ia sufri un crise menta, cual el ia descrive en sua autobiografia (1873). El ia atribui la crise, sin duta coreta, a sua educa rijida.

En 1830, el ia encontre Harriet Taylor, un fem sposida. El ia resta fidante a el asta sua sposo ia mori 21 anios plu tarda, cuando ia sposi final. Triste, el ia mori sola sete anios plu tarda.

En esta periodo, el ia servi como un esaminor per la Compania de India Este. El ia ance servi como un membro libraliste de Parlamento de 1865 a 1868. El ia dise "Conservalistes no es par nesesa stupida, ma la plu de persones stupida es conservalistes". El ia mori a sua casa en Avignon, Frans, 8 maio 1873.

Sua obra la plu conoseda es "Sur libria", publicida en 1859. Sua obra la plu importante regardante siensa e psicolojia es "Un sistem de lojica", prima primida en 8143 e continuante tra multe plu editas tra la resta de la sentenio de 1800.

El ia comensa con la fundas instituida par Hume, sua padre James Mill, e otras:

:1. Un impresa sensal resulta en un representa mental (idea o imaje);
:2. Si du stimulas es presentada con lunlotra e repeteda, los crea un asosia en la mente;
:3. La intensia de tal un dupli pote servi la mesma funsiona como repete.

Ma el ajunta ce asosias pote es plu ca la soma simple de sua partes. Los pote ave cualias o atribuis diferente de la partes en la mesma modo ce acua ave cualias diferente de la idrojen e osijen cual composa lo. Donce, J. S. Mill ia developa un asosisme cual es plu como "cimica mental" ca "soma mental".

J. S. Mill ia acorda con Hume ce tota cual nos pote sabe de nosa mundo e nosa ego es cual nos esperia, ma el nota ce jenerali permete ce nos parla con alga confida sur cosas estra esperia. E el ia crede ce on ave causas real per fenomenos coerente.

Esta es frecuente nomida fenomenalisme. El ia defini materia, per esemplo, como "la posiblia permanente de sensa". Esta perspetiva ta ave efetos profonda sur positivisme lojical de la sentenio de 1900 (pd Wittgenstein, Ayer, Schlick, Carnap, e otras) ci ia furni la funda filosofia per la plu de conduistes.

El ia promove un metodo siensal cual foca sur indui: Jeneralis de esperias condui nos a teoria, de cual nos pote alora developa ipoteses alternativa; Nos vade per proba esta ipoteses par oserva e esperimenta, la resultas de cual permete ce nos boni la teoria, etc. Esta idea sirculo de progresa siensal es conoseda como la metodo de ipotese e dedui. En esta modo nos pote lenta construi leges de natur en cual nos pote es cresente confidante. Esta metodo ia es multe popular entre la siensistes de sua eda.

Plu spesifada, el introdui sinco prosedes per mostra causa. La prosedes plu simple es estas:

:1. La metodo de acorda: Si un fenomeno aveni en du situas diferente, e esta du situas ave sola un cosa en comun, acel "cosa" es la causa (o efeto) de la fenomeno.
:2. La metodo de diferes: Si un fenomeno aveni en un situa ma no en un un otra, e acel du situas ave tota en comun estra un cosa, alora acel "cosa" es la causa (o efeto) de la fenomeno.
:3. La metodo de varias acompaniante: Si un fenomeno varia coerente con la varias de un otra fenomeno, la un es la causa o efeto, o es en alga otra modo envolveda en la causa de la otra. Esta es, natural, la funda de corelata, cual, an si lo no pote demostra la dirije de causa, indica vera la esiste de un relata causal.

Regardante psicolojia, el ia razona ce lo pote serta, en tempo, deveni un siensa, ma no probable un siensa esata. Predise la condui de umanas pote es sempre esta nosa capasias, e donce nos debe limita nos mesma a parlante sur tendes,

Sua utilitarisme ia reconose ce felisia no es restrinjeda a plaser fisical (o la evita de dole), ce lo pote esiste tipos o cualias diferente de felisia. "Lo es plu bon ce on es Socrate nonsasiada ca ce on es un fol sasiada". Donce, an ci nos pote serta comensa como un vivente simple cual xerca per plaser, tra tempo nos pote developa motivas multe plu umaniste. Ultima, esta sinifia ce valuas moral alta pote es enseniada, e no depende sola sur cualias de carater inata.

Cuando regardante casos sosial, J. S. Mill ia aplica sur utilitarisme estendeda: Esce un institui spesifada ajunta a la bonstate umana? O esce nos ave alternativas plu bon? El razona, per esemplo, ce femes ta es permeteda per vota car la interesas de femes pote ajunta un ecuilibra a la interesas de omes, e pote resulta en un sosia plu bon. El ia razona ce libria personal ta permete individuas creosa per contribui plu fasil a sosia. E el ia nota ce capitalisme de la mercato libre tende resulta en nonegalia e povria, e nos ta es plu bon servida par un forma de sosialisme.